Alkoholiylitarkastaja Heikki Mäki Lounais-Suomen aluehallintovirastosta on seurannut mielenkiinnolla festivaalien jälkeen syntynyttä laajaa alkoholikeskustelua. Hän on käynyt Porin jazz-festivaaleilla kolmisenkymmentä vuotta, joista virkansa puolesta viimeiset kymmenen vuotta.

Mäki on kiinnittänyt erityisesti huomiota siihen, että Jazzien jälkeisessä keskustelussa on arvioitu, että festivaalialueella oli tänä vuonna tavallista enemmän vahvassa humalassa juhlineita ihmisiä.

– Näkemykset muodostavat myös arviointipohjaa aluehallintoviraston tuleviin päätöksiin, sanoo Mäki.

Varmasti tulemme käymään keskusteluja, täytyykö tehdä erilaisia rajauksia anniskelualueelle ja miten valvontaa edelleen kehitetään. Heikki Mäki, alkoholiylitarkastaja

– Varmaankin käydään myös keskustelua anniskelualueen koosta. Nyt olimme varanneet siihen päälavan ja viereisen Nurmilavan edustalla noin 3500 asiakkaan täysin päihteettömän alueen. Nyt varmaan pohdimme, että tulisiko sitä kasvattaa vai oliko se sopiva ja niin edelleen.

"Vanha pikniktunnelma ei kadonnut mihinkään"

Alkoholiylitarkastaja Heikki Mäki sanoo, että ne jotka ovat sitä mieltä, että omien alkoholijuomien kieltäminen alueella lisäsi humalaisten määrää, ovat unohtaneet, että anniskelu jatkui konserttien myötä useampia tunteja myöhempään kuin aiemmin.

Pitkän aukiolon seurauksetkin ovat ilmeiset ja ne näkyivät nyt lähinnä Areenalla, kun aiemmin seuraamukset siirtyivät LP-telttaan tai kaupungille.

Monen vuosikymmen mallin mukainen piknik-perinne voisi jatkua ainoastaan sillä, että lakia muutettaisiin.

–Tosin minulla on se kokemus, että vanhan mallin mukainen piknik-perinne jatkui tänäkin vuonna. En siltä osin allekirjoita kaikkien ihmisten näkemystä siitä, että se on tuhottu, sanoo Mäki mietteliäänä.